Document ID: 32003R0963

Komisijos reglamentas (EB) Nr. 963/2003
2003 m. birželio 4 d.
iš dalies keičiantis Reglamentą (EB) Nr. 445/2002, nustatantį išsamias Tarybos reglamento (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai taikymo taisykles
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1257/1999 dėl Europos žemės ūkio orientavimo ir garantijų fondo (EŽŪOGF) paramos kaimo plėtrai ir iš dalies pakeičiantį bei panaikinantį tam tikrus reglamentus [1], ypač į jo 34, 45 ir 50 straipsnius,
kadangi:
(1) Valstybės narės ir Komisija, atsižvelgdamos į patirtį, įgytą taikant Komisijos reglamentą (EB) Nr. 445/2002 [2], nutarė, kad kai kurios jo nuostatos turėtų būti supaprastintos.
(2) Norint, kad kaimo plėtros programų priežiūra taptų lankstesnė, Reglamentas (EB) Nr. 445/2002 turėtų būti supaprastintas, ypač nuostatos, susijusios su programavimo dokumentų ir orientacinės mišraus finansavimo lentelės keitimo tvarka.
(3) Buvo nustatyta, kad laiko periodas, per kurį reikia pranešti apie force majeure atvejus ir pateikti atitinkamus jos įrodymus, kai kuriais atvejais gali būti per trumpas. Taigi valstybėms narėms turi būti suteikta teisė prailginti šį periodą.
(4) Nuo programavimo pradžios, buvo dažnai nustatomos standartinės bendros išlaidos tam tikroms iš dalies finansuojamoms investicijoms pagal Reglamento (EB) Nr. 1257/1999 30 straipsnio 1 dalies pirmą, antrą ir šeštą įtraukas ir 31 straipsnį. Siekiant aiškumo ir norint palengvinti tų priemonių valdymą, turėtų būti priimtos nuostatos, pagal kurias, pradedant 2000 metais, paramos gavėjai galėtų būti atleidžiami nuo reikalavimo pateikti sąskaitas pagal 2000 m. liepos 28 d. Komisijos reglamentą (EB)Nr. 1685/2000, nustatantį išsamias Tarybos reglamento (EB) Nr. 1260/1999 įgyvendinimo taisykles dėl struktūrinių fondų [3] iš dalies finansuojamų operacijų išlaidų atitikimo reikalavimams. Norint užtikrinti veiksmingą valdymą, taip pat turi būti nustatytos sąlygos, pagal kurias valstybės narės galėtų taikyti tokias standartines išlaidas.
(5) Siekiant palengvinti kaimo plėtros programų finansinį administravimą, sąlygos keisti priemonių finansavimą turėtų būti mažiau suvaržytos, kad valdymo komiteto tvarka galėtų būti taikoma tik svarbiems programų finansavimo pakeitimams.
(6) Turėtų būti numatyta galimybė peržengti nustatytas ribas pateikiant Komisijai programavimo dokumentų pakeitimus tais atvejais, kai šie pakeitimai buvo atlikti dėl stichinės nelaimės ar kito ypatingo įvykio, turėjusio didelę įtaką valstybių narių programavimui.
(7) Reikėtų pakeisti kaimo plėtros programavimo dokumentų ir bendrųjų programavimo dokumentų pagal 2 tikslą keitimo tvarką tais atvejais, kai kaimo plėtros priemones, kurioms nereikia Komisijos pritarimo, finansuoja EŽŪOGF Garantijų skyrius. Pakeitimai dėl finansavimo turėtų būti perduodami Komisijai greitai ir veiksmingai, savo ruožtu Komisija turi taip pat veiksmingai išnagrinėti kitus pakeitimus.
(8) Norėdamos užtikrinti veiksmingą ir nuolatinę priežiūrą, valstybės narės turėtų parengti Komisijai bendrą ir naujausią elektroninę savo programavimo dokumentų versiją.
(9) Galutinis terminas pateikti metines pažangos ataskaitas, nustatytas Reglamento (EB) Nr. 1257/1999 48 straipsnio 2 dalyje, turėtų būti data, nustatyta ilgalaikės paramos kontekste pagal 1999 m. birželio 21 d. Tarybos reglamentą (EB) Nr. 1260/1999, pateikiantį bendrąsias nuostatas dėl struktūrinių fondų [4], su pakeitimais, padarytais Reglamentu (EB) Nr. 1447/2001 [5].
(10) Siekiant suteikti valstybėms narėms daugiau veikimo laisvės dėl Bendrijos indėlio į vertinimo finansavimą, mažiausias bendro ex post vertinimo finansavimo lygis turėtų būti panaikintas.
(11) Norint užtikrinti optimalų patikrinimą vietoje tiek dėl paramos gavėjo pasirinkimo, tiek dėl tikrinimo laikotarpio ir norint išvengti nereikalingų patikrinimų, reikėtų atsižvelgti į tai, kad investicijų priemonės dažnai įgyvendinamos per keletą metų.
(12) Techniniai pagalbos miškininkystės priemonėms schemų apribojimai, išskyrus žemės ūkio paskirties sklypų apželdinimą mišku, daro nebereikalingomis sankcijas, nustatytas 2001 m. gruodžio 11 d. Komisijos reglamento (EB) Nr. 2419/2001, nustatančio išsamias integruoto administravimo ir kontrolės sistemos taikymo tam tikroms Tarybos reglamente (EEB) Nr. 3508/92 [6] nustatytoms Bendrijos pagalbos schemoms taisykles, su pataisymais, padarytais Reglamentu (EB) Nr. 2550/2001 [7], 30 ir 31 straipsniuose bei 32 straipsnio 1 dalyje.
(13) Reglamento (EB) Nr. 2419/2001 44 straipsnyje pateikiamos pagalbos sumažinimo arba jos neskyrimo išimtys taikomos paramai, teikiamai pagal žemės ploto dydį arba gyvulių skaičių. Siekiant nuoseklumo, šios išimtys taip pat turėtų būti taikomos ir kitoms kaimo plėtros priemonėms.
(14) Informacija apie ankstesnių lydinčių priemonių pagal Tarybos reglamentą (EEB) Nr. 2078/92 [8], Tarybos reglamentą (EEB) Nr. 2079/92 [9] ir Tarybos reglamentą (EEB) Nr. 2080/92 [10], poveikį, kai šios priemonės yra finansinio programavimo 2000-2006 m. dalis, turėtų būti įtraukta į metinę ataskaitą, nustatytą Reglamento (EB) Nr. 1257/1999 48 straipsnio 2 dalyje. Be to, su šiomis priemonėmis susijusios išlaidos turėtų būti įtrauktos į informaciją, kurią valstybės narės turi kiekvienais metais pateikti iki rugsėjo 30 d., kaip nustatyta Reglamento (EB) Nr. 445/2002 47 straipsnyje. Atsižvelgiant į šias nuostatas, reikalavimai dėl finansinės priežiūros, nustatyti Komisijos reglamento (EB) Nr. 746/96 [11] 17 straipsnyje, Komisijos reglamento (EB) Nr. 1404/94 [12] 1 ir 2 straipsniuose ir Komisijos reglamento (EB) Nr. 1054/94 [13] 1 ir 2 straipsniuose turi būti išbraukti.
(15) Atrodo, kad dėl Reglamento (EB) Nr. 445/2002 II priede nustatyto reikalavimo, kad Komisija turi pritarti dėl kai kurių pagrindinių paramos priemonių elementų pakeitimo, programų valdymas tapo pernelyg sudėtingas. Taigi tas priedas turėtų būti iš dalies pakeistas, kad valstybės narės pačios galėtų nuspręsti dėl tokių pakeitimų ir pranešti apie juos Komisijai.
(16) Atitinkamai Reglamentas (EB) Nr. 445/2002 turėtų būti iš dalies pakeistas.
(17) Šiame reglamente nustatytos priemonės atitinka Žemės ūkio struktūrų ir kaimo plėtros vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 445/2002 iš dalies keičiamas taip:
1. 33 straipsnio 2 dalis papildoma tokiu sakiniu:
"Šis terminas gali būti pratęstas iki 20 darbo dienų tuo atveju, jei tokia galimybė yra numatyta programavimo dokumente.".
2. II skyriaus 1 dalis yra papildoma tokiu 39a straipsniu:
"39a straipsnis
1. Valstybės narės, taikančios standartinę vieneto kainą, nustatydamos konkrečių investicijų į miškininkystę kainą pagal Reglamento (EB) Nr. 1257/1999 30 straipsnio 1 dalies pirmą, antrą ir šeštą įtraukas ir 31 straipsnį, gali atleisti paramos gavėjus nuo reikalavimo pateikti sąskaitas ar lygiavertės įrodomosios vertės apskaitos dokumentus dėl atitinkamų investicijų kaip nustatyta Reglamento (EB) Nr. 1685/2000 priedo 1 taisyklės 1 dalyje.
2. 1 straipsnio dalyje minimos išlaidos gali būti taikomos tada, kai laikomasi tokių reikalavimų:
a) išlaidas skaičiuoja kompetentingos viešosios įstaigos, remdamosi objektyviais kriterijais, leidžiančiais nustatyti individualios veiklos išlaidas, atsižvelgdamos į konkrečias vietos sąlygas ir vengdamos bet kokio per didelio kompensavimo;
b) dalinai finansuojamos investicijos yra atliekamos tarp datos, kai pateikiamas prašymas dėl paramos teikimo ir datos, kai išmokama paskutinė paramos sumos dalis.".
3. 44 straipsnis iš dalies keičiamas taip:
a) 2 straipsnio dalis iš dalies keičiama taip:
i) b, c ir d punktai keičiami taip:
"b) pagrindiniais paramos priemonių ypatumais, nurodytais II priede;
c) bendra Bendrijos paramos suma ir bendra reikalavimus atitinkanti kaina arba reikalavimus atitinkančios viešosios išlaidos, nustatytos programavimo dokumentus patvirtinančiame sprendime;
d) programavimo dokumentuose numatytų priemonių finansavimo paskirstymas, kai jis viršija:
- 15 % bendros reikalavimus atitinkančios atitinkamos programos sumos per visą programavimo periodą, jei Bendrijos įnašas pagrįstas bendra reikalavimus atitinkančia suma,
- 20 % bendrų reikalavimus atitinkančių atitinkamos programos viešųjų išlaidų per visą programavimo periodą, jei Bendrijos įnašas yra pagrįstas reikalavimus atitinkančiomis viešosiomis išlaidomis,
apskaičiuotu remiantis Komisijos sprendimo, patvirtinančio programavimo dokumentus, priedo finansine lentele su paskutiniais daliniais pakeitimais.";
ii) e punktas ir antra pastraipa išbraukiami;
b) straipsnio 3 dalis keičiama taip:
"3. straipsnio 2 dalyje minimi pakeitimai pateikiami Komisijai kaip vienas pasiūlymas programai ne dažniau kaip kartą per metus.
Pirmoje pastraipoje minimos nuostatos netaikomos tais atvejais, kai pakeitimus reikia padaryti dėl stichinės nelaimės ar kito ypatingo įvykio, turėjusio didelę įtaką valstybių narių programavimui.";
c) 4 straipsnio dalis keičiama taip:
"4. 2 straipsnio dalies d punkte nenurodyti finansinio pobūdžio pakeitimai ir II priedo 9 skyriaus 2 poskyrio B punkto pirmoje įtraukoje minimo Bendrijos įnašo dydžio pakeitimai perduodami Komisijai kartu su pagal II priedo 8 skyrių iš dalies pakeista finansavimo lentele. Jie įsigalioja tą dieną, kai juos gauna Komisija.
Pirmoje pastraipoje minimi finansinio pobūdžio pakeitimai, susumuoti per vienerius kalendorinius metus, negali viršyti 2 straipsnio dalies d punkte nustatytos aukščiausios ribos.";
d) 5 straipsnio dalyje žodžiai "mažiausiai prieš du mėnesius" pakeičiami "mažiausiai prieš tris mėnesius".
4. II skyriaus 2 dalis papildoma šiuo 45a straipsniu:
"45a straipsnis
Valstybės narės pateikia Komisijai bendrą savo programavimo dokumentų elektroninę versiją, atnaujinamą po kiekvieno dalinio pakeitimo. Jos pateikia Komisijai elektroninio pašto adresą, kuriuo būtų galima pasiteirauti dėl bendrų programavimo dokumentų versijų ir informuoja Komisiją apie visus atnaujinimus.
Be to, valstybės narės išsaugoja ankstesnes programavimo dokumentų versijas elektroniniame variante.".
5. 51 straipsnyje antros straipsnio dalies antras sakinys išbraukiamas.
6. 53 straipsnio 1 dalyje žodžiai "kiekvienų metų balandžio 30 d." pakeičiami žodžiais "kiekvienų metų birželio 30 d.".
7. 61 straipsnio antra straipsnio dalis papildoma šiuo sakiniu:
"Dėl paramos investicijoms priemonių pagal Reglamento (EB) Nr. 1257/1999 II antraštinės dalies I, VII, VIII ir IX skyrius, valstybės narės gali numatyti, kad patikrinimai vietoje būtų atliekami tik pagal tuos projektus, kurie yra baigiami.";
8. 62 straipsnis yra keičiamas taip:
"62 straipsnis
Reglamento (EB) Nr. 2419/2001 30 ir 31 straipsniai ir 32 straipsnio 1 dalis taikomi išmokoms už atitinkamus plotus. Šios nuostatos netaikomos paramai miškininkystės priemonėms, išskyrus žemės ūkio paskirties sklypų apželdinimą mišku.
To paties reglamento 36, 38 ir 40 straipsniai taikomi paramai už ūkyje esančių gyvulių skaičių.";
9. Įterpiamas šis 62a straipsnis:
"62a straipsnis
1. Reglamento (EB) Nr. 2419/2001 44 straipsnis taikomas paramai, skiriamai visoms kaimo plėtros priemonėms.
2. Netinkamai paskyrus išmoką, paramos kaimo plėtros priemonei gavėjas privalo grąžinti minėtą sumą Reglamento (EB) Nr. 2419/2001 49 straipsnio nustatyta tvarka.".
10. 65 straipsnio antra dalis keičiama taip:
"2. Reglamentu (EB) Nr. 1750/1999 panaikinti reglamentai ir sprendimai, išskyrus Komisijos reglamento (EB) Nr. 746/96 [14] 17 straipsnį, Komisijos reglamento (EB) Nr. 1404/94 [**] OL L 154, 1994 6 21, p. 8. 1 ir 2 straipsnius ir Komisijos reglamento (EB) Nr. 1054/94 [***] OL L 115, 1994 5 6, p. 6. 1 ir 2 straipsnius, toliau taikomi veiksmams, kuriuos Komisija yra patvirtinusi iki 2000 m. sausio 1 d. pagal Reglamento (EB) Nr. 1257/1999 55 straipsnio 1 dalyje nurodytus reglamentus.".
11. 66 straipsnis papildomas šia pastraipa:
"39a straipsnio 1 dalis taikoma nuo 2000 m. sausio 1 d.";
12. II priedas iš dalies keičiamas pagal šio reglamento priedą.
2 straipsnis
Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
Tačiau šio reglamento 1 straipsnio 12 punktas ir 3 punkto a papunktis netaikomi bendruose programavimo dokumentuose esantiems kaimo plėtros programavimo dokumentų ir EŽŪOGF Garantijų skyriaus finansuojamų kaimo plėtros priemonių pakeitimams pagal 2 tikslą, kurie buvo nusiųsti Komisijai prieš įsigaliojant šiam reglamentui ir kuriems iki tos datos nereikėjo Komisijos sprendimo.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. birželio 4 d.

Labels: 15
19